তাজমহলে প্রেম প্রস্তাব
ফিচার | তারিখ : May, 19, 2018, 1:32 pm
সিএনআই নিউজ : তিনি মিস্টার ৩৬০ ডিগ্রি। বোলার যেমন বলই করুক তিনি চাইলে তাকে ছুড়ে ফেলতে পারেন গ্যালারির যে কোনও প্রান্তে। সেই তিনিই বান্ধবী ড্যানিয়েলিকে প্রপোজ করার সময়ে অত ‘নিপুণ’ স্ট্রোক নিতে পারেননি! সামান্য ‘মিথ্যা’ মিশেছিল তার সেই আবেগঘন প্রেম প্রস্তাবে।
এক সর্বভারতীয় সংবাদ মাধ্যমে প্রকাশিত প্রতিবেদনে জানা যায়, সম্প্রতি ‘হোয়াট দ্য ডাক’ নামের এক ওয়েব সিরিজে নিজের প্রেম-জীবন সম্পর্কে বলতে গিয়ে সেই অতীত-ঝাঁপি খুলে বসেন এবি। জানান, বান্ধবীকে মনের কথা বলার জন্য তিনি বেছে নিয়েছিলেন তাজমহলের মতো চিরকালীন প্রেমে সৌধকে। দু’মাস আগে থেকেই নিয়েছিলেন প্রস্তুতি। প্রস্তাব দেওয়ার পরে কোন আংটি পরাবেন, তাও প্রস্তুত করে রেখেছিলেন তিনি।
তিনি জানান, ড্যানিয়েলিকে পুরোপুরি সারপ্রাইজ করে দিয়েছিলেন তিনি। তবে প্রাণের মানুষকে মনের কথা খুলে বলার সময়েও তারা একেবারে একা ছিলেন না। ডিভিলিয়ার্সের সঙ্গে ছিলেন ‘নিরাপত্তা রক্ষী’রা। আসলে তারা ফোটোগ্রাফার ও ভিডিওগ্রাফার।
লুকিয়ে লুকিয়ে ডিভিলিয়ার্সের প্রেম প্রস্তাব দেওয়ার মুহূর্তকে চিরস্থায়ী করে রেখেছিলেন ক্যামেরায়। ডিভিলিয়ার্স এই গোপনীয়তা বজায় রেখেছিলেন। না হলে তো ড্যানিয়েলি টের পেয়ে যেতেন, কোনও বিশেষ পরিকল্পনা রয়েছে এবি’র।
পাঁচ বছরের দাম্পত্য পেরিয়ে এসেছেন দু’জনে। রয়েছে দুই সন্তান। স্মৃতিচারণে ডুব দিয়ে ডিভিলিয়ার্স তুলে আনলেন ভালোবাসার সেই পুরনো সময়কে। প্রস্তাব দেওয়ার সময়ে হালকা ‘মিথ্যা’ বলতে হয়েছিল বটে। কিন্তু তার হৃদয়ের উষ্ণতায় কোনও ভেজাল ছিল না। ড্যানিয়েলিও ভুল করেননি ভালোবাসার সেই খাঁটি রত্নকে চিনতে।